### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

Når byrådet prioriterer århusianernes skattekroner til politiske forslag og til forslag fra magistratsafdelingerne, så er det vigtigt, at det sker med stor omtanke.

Der er udsigt til en stram budgetaftale fordi den nuværende regering ikke ønsker at prioritere den kommunale velfærd. Dermed skal hver en sten i kommunens budgetter vendes, hvis vi skal undgå besparelser på velfærden.

I Dansk Folkeparti har vi desværre kunne konstatere, at mængden af forslag på byrådets bord det seneste halve år har været omfattende, når det kommer til forslag, som skaber mere bureaukrati eller som er et direkte spild af skattekroner. Der er brugt mange penge, som kunne være brugt bedre.

Et flertal i byrådet har eksempelvis besluttet, at kunstinstallationen The Garden In the Machine i [adresse] skal koste i alt 26,25 mio. kr. og indeholde i alt 19 km LED-stripes. Selvom meget af finansieringen sker via fonde, så er der stadig en god slat af skattekroner, som bruges på projektet. Det er spild af skattekroner i en tid, hvor velfærden er udfordret. Dansk Folkeparti foreslår derfor, at projektet nedskaleres så de kommunale udgifter undgås eller at der alternativt søges fondsfinansiering.

De 180 mio. kr. som tre af byrådets partier har valgt at kaste efter [adresse] foreslås også annulleret. Midlerne bør i stedet bruges på velfærdsområderne i tråd med det politiske ændringsforslag til byrådsbehandlingen.

Flere forslag har som nævnt også været med til at skabe yderligere bureaukratisering.

Anonymiseringen af jobansøgninger skaber mere bøvl end gavn, hvor det koster mange medarbejdertimer til først at gennemgå ansøgningerne og så derefter anonymisere dem. Tiltaget afholdes inden for den eksisterende økonomi. Det foreslås derfor, at tiltaget annulleres og at midlerne i stedet omprioriteres til velfærden. Det samme gælder beslutningen om at bureaukratisere processen for kommunens investeringer.

Der vil være tale om finansieringsforslag, som i stedet foreslås til prioritering af velfærdengennem råderummet.